**Informatīvais ziņojums   
par 2021. gada 17.-18. maija Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

Eiropas Savienības (turpmāk – ES) Izglītības, jaunatnes, kultūras un sporta ministru padomes 2021. gada 17. un 18. maija sanāksmes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Izglītības joma**

**1. Padomes secinājumu projekts par to, kā ar taisnīgumu un iekļautību izglītībā un apmācībā veicināt panākumus izglītībā ikvienam** *(apstiprināšana)*

Padomes secinājumu projektā tiek norādīts, ka izglītībai ir būtiska loma, veidojot Eiropas nākotni laikā, kad sabiedrībai un ekonomikai ir jākļūst saliedētākām, iekļaujošākām, digitālākām, ilgtspējīgākām, videi draudzīgākām un noturīgākām.

Padomes secinājumu projektā tiek uzsvērta arvien pieaugošā izglītojamo daudzveidība, un dalībvalstis tiek aicinātas uzlabot piekļuvi kvalitatīvai un iekļaujošai izglītībai. Tiek uzsvērta nepieciešamība izstrādāt tādas stratēģijas, kas sekmēs vidusskolas (vai līdzvērtīgas) izglītības sekmīgu pabeigšanu un samazinās priekšlaicīgu skolas pamešanu un zemu sasniegumu līmeni, veicinot pēc iespējas individualizētas pieejas un sniedzot atbalstu riska grupu izglītojamiem. Jāveic pasākumi, lai visiem izglītojamajiem tiktu nodrošinātas pamatprasmes, tostarp digitālās pamatprasmes; kā arī jānodrošina, lai visi izglītojamie, tostarp īpaši apdāvinātie, saņemtu nepieciešamo atbalstu atbilstoši viņu spējām un iespējām, vienlaikus aizsargājot viņu fizisko, emocionālo un psiholoģisko labsajūtu. Dalībvalstis tiek aicinātas veicināt dialogu un sadarbību, attīstīt inovatīvas pieejas starp valsts iestādēm, izglītības iestādēm un galvenajiem sadarbības partneriem; kā arī nodrošināt kvalitatīvu un pieejamu izglītību visiem pirmsskolas vecuma bērniem.

**Latvijas pozīcija:** Latvija atbalsta Padomes secinājumu pieņemšanu. Secinājumos paustais ir saskaņā ar Izglītības attīstības pamatnostādņu 2021.-2027. gadam “Nākotnes prasmes nākotnes sabiedrībai” projektā plānoto. Kvalitatīvas izglītības pieejamība ikvienam ir pamats vienlīdzībai un tālākai attīstībai. Izglītības sistēmas elastība, efektīvs atbalsts katram bērnam viņa potenciāla īstenošanai un individualizēta pieeja izglītojamo mācīšanās vajadzībām spēs nodrošināt nākotnes prasmes nākotnes sabiedrībai.

**2.**  **Padomes secinājumu projekts par iniciatīvu “Eiropas universitātes” – veidot tiltu starp augstāko izglītību, pētniecību, inovāciju un sabiedrību: pavērt ceļu jaunai dimensijai Eiropas augstākajā izglītībā**  *(apstiprināšana)*

Eiropas universitāšu mērķis ir veicināt vienotāku, inovatīvāku, digitālāku, vienotāku un videi nekaitīgāku Eiropu, kas ir atvērta pasaulei. Tās var veicināt pārmaiņas izglītībā, kā arī būt nozīmīgas platformas turpmākai pētniecības un inovāciju attīstībai augstākās izglītības iestādēs, nodrošinot arī elastīgas un pievilcīgas pētniecības un izglītības karjeras iespējas.

Secinājumu projekts ietver vairākus starptautiskās sadarbības aspektus, tos attīstot jaunā pakāpē: augstskolu ciešāku institucionālo sadarbību, resursu koplietošanu un kopīgu docētāju nodarbināšanu, daudzveidīgu mobilitāšu, iekļaujošas un inovatīvas mācīšanās vides veicināšanu u.c., kā arī ciešāku sadarbību zinātnes jomā.

Dalībvalstis aicinātas sadarboties dažādos līmeņos, lai mazinātu šķēršļus, kuri apgrūtina alianšu sadarbību, kā arī šķēršļu mazināšanai izmantot atbalstošus mehānismus.

Līdz 2021.gada nogalei Komisija tiek aicināta iesniegt pārskatu par pirmo alianšu darbību, lai palīdzētu turpmāk attīstīt Eiropas universitāšu darbību, un ciešā sadarbībā ar dalībvalstīm regulāri informēt Padomi par iniciatīvas progresu.

**Latvijas pozīcija:** Latvija atbalsta Padomes secinājumu pieņemšanu, un īpaši atzinīgi novērtē augstākās izglītības un pētniecības jomas integrācijas uzsvērumu alianšu darbībā, kā arī kopējos ambiciozos mērķus, tādējādi dodot iespēju modernizēt augstākās izglītības iestādes arī nacionālā mērogā.

**3. Izglītības ministru diskusijai Portugāles prezidentūra ES Padomē ir sagatavojusi diskusiju dokumentu** “**Nākotnes scenāriji ES augstākas izglītības pārveidei”.**

ES līmenī ir uzsāktas diskusijas par augstākās izglītības pārveides procesu (transformāciju), kas aptver ļoti plašu augstākās izglītības tēmu loku. Pārveides procesa pamatā ir pieeja, ka augstākajai izglītībai ir nozīmīga loma ne tikai izglītībā, pētniecībā un inovācijās, bet tā var sekmēt arī digitālo un zaļo politiku ieviešanu Eiropas turpmākai attīstībai.

Pašlaik ES līmenī notiek darbs pie Eiropas izglītības telpas, ko plāno īstenot līdz 2025.gadam, vienlaikus nodrošinot tās ciešāku sasaisti arī ar Eiropas Pētniecības telpu, kā arī norit darbs pie Eiropas Universitāšu iniciatīvas turpmākas attīstības. Tiek diskutēts arī par citiem augstākās izglītības pārveides jautājumiem.

Eiropas Universitāšu iniciatīva veicina dažādu iekļaujošu partnerību izveidi, kuru pamatā ir izcilība un studiju pieejamība, vienlaikus nodrošinot partneru iesaisti no dažādiem Eiropas reģioniem. Eiropas Universitāšu iniciatīvas pamatā ir studentcentrēta izglītības pieeja, veidojot dažādas starpdisciplināras studentu un pasniedzēju komandas kopā ar pētniekiem, uzņēmējiem un sabiedrības pārstāvjiem. Būtiski, lai studenti iegūtu tādas zināšanas un prasmes, kas atbalstītu zaļo un digitālo transformāciju.

Diskusiju dokumentā tiek norādīts, ka mūžizglītības pieejai augstākajā izglītībā jākļūst par realitāti, nodrošinot gan elastīgas studiju iespējas dažādām studentu grupām, gan ieviešot mikrokapliecinājumus (angļu val. - *microcredentials*). Šādi īstenoti studiju kursi var papildināt jau esošas studiju programmas, sniedzot papildu iespējas esošajiem studentiem, vai tikt īstenoti kā modulāri studiju kursi, kas ir pieejami personām, kas vairs nestudē, bet kam ir nepieciešama pārkvalifikācija vai nepieciešamība apgūt jaunas zināšanas un prasmes profesionālai pilnveidei.

Diskusiju dokumentā tiek arī tiek skatīts arī jautājums par pētniecības un inovāciju attīstību augstākajā izglītībā, atbalstot jauno pētnieku karjeras attīstību. Tādejādi būtu jāveic darbības, kas sekmē akadēmiskā personāla un pētnieku karjeras sistēmu izpēti un monitorēšanu; būtu jāuzlabo tenūras sistēmas un jāattīsta karjeras pārvaldība un diversifikācija; nepieciešams ieviest atvērtās zinātnes principus. Tāpat, diskusiju dokuments aicina domāt par docētāju un pētnieku piesaistes (rekrutēšanas) veidiem, ņemt vērā vairāk pētniecības sniegumu.

Nozīmīga daļa ir personāla darba novērtējums, tā sistēma un balanss starp pasniedzēja un pētnieka darba jomām, administratīvo darbu un uzņēmējdarbības sasniegumiem. Šāda pieeja kopumā var sekmēt Eiropas praksi docētāju un pētnieku piesaistē un karjeras attīstībā, jo īpaši ņemot vērā to, ka tiek veidota sinerģija starp Eiropas Izglītības telpu un Eiropas Pētniecības telpu, lai pētniecības un akadēmiskā darba karjeras attīstītos harmoniski.

**Portugāles prezidentūra izglītības ministru diskusijai izvirza šādus jautājumus:**

**1. Vai jūs piekrītat, ka Eiropas Universitāšu aliansēm vajadzētu kalpot kā eksperimentālam dalībvalstu sadarbības projektam Eiropas pētniecības un akadēmiskās karjeras attīstībai? Kā kopīgas pasniedzēju un pētnieku darbā pieņemšanas pieejas var efektīvāk nodrošināt daudzdimensiju un sabalansētu intelektuālā darbaspēka apriti** *(brain circulation)* **visā Eiropā?**

**Latvijas pozīcija:** Latvija atzinīgi vērtē, ka Eiropas universitāšu alianšu viens no pamatprincipiem ir augstākās izglītības un pētniecības integrācija. Latvija atbalsta ciešākas sinerģijas veidošanu starp Eiropas izglītības telpu un Eiropas pētniecības telpu, t.sk. sekmējot šo telpu formātu un instrumentu sekmīgāku izmantošanu, kas ir nozīmīgi gan pašas Eiropas universitāšu iniciatīvas, gan dalībvalstu attīstībai kopumā. Šāda sadarbība var mazināt plaisu ar tiem reģioniem, kur ir zemāka pētniecības un inovāciju intensitāte un kapacitāte. Būtiski ir uzsvērt, ka pasniedzējs ir arī pētnieks, un abas šīs jomas ir ļoti nozīmīgas viņa izaugsmei un karjeras attīstībai.

Latvijā sadarbībā ar Pasaules Banku un Eiropas Komisiju tiek izstrādāts jauns akadēmiskās karjeras ietvars atbilstoši Eiropas un starptautiskajai praksei. Akadēmiskā karjera ir nozīmīgs augstākās izglītības politikas un prakses aspekts, kuram ir būtiska ietekme uz augstākās izglītības sistēmu un tās rezultātiem. Tomēr ir jāapzinās, ka valstis savstarpēji konkurē ne tikai efektīvas un sekmīgākas cilvēkresursu politikas izstrādē, bet arī par labāko un talantīgāko docētāju piesaisti savai institūcijai un valstij gan vietējā, gan globālā līmenī.

Latvija vērš uzmanību, ka, lai gan Eiropas Universitāšu alianšu kontekstā priekšlikums par kopīgu pasniedzēju un pētnieku darbā pieņemšanu ir vērtējams kā iespēja, tomēr, ņemot vērā atšķirīgās nacionālās sistēmas, tai skaitā darba tiesību jomā, būtu nepieciešama plašāka izpēte. Uzskatām, ka Eiropas Universitāšu alianšu nākamajā attīstības posmā šis jautājums ir aktuāls un to nepieciešams attīstīt.

**2. Kādus konkrētus pasākumus Jūsu valsts ir gatava īstenot, lai sekmētu Eiropas pieeju kvalitātes nodrošināšanā kopīgajiem grādiem?**

**Latvijas pozīcija:** Latvija atzinīgi vērtē Eiropas pieeju kvalitātes nodrošināšanā kopīgajiem grādiem. Uzskatām, ka plaši ieviesti un darbojošies kopīgie grādi Eiropas Universitāšu aliansēs, varētu būt nozīmīgs sasniegums iniciatīvas tālākā attīstībā. Kopīgi grādi Eiropas Universitāšu aliansēs var būtiski palielināt iespējas studentiem un sekmēt ciešāku universitāšu un docētāju sadarbību, kā arī sekmēt ilgtermiņa sadarbību programmas tālākā attīstībā.

Izglītības un zinātnes ministrija uztur dialogu ar četrām Latvijas augstākās izglītības institūcijām (Latvijas Universitāte, Latvijas Mākslas akadēmija, Rīgas Tehniskā universitāte un Vidzemes augstskola), kuras ir Eiropas Universitāšu alianses partneri, jautājumā par Eiropas pieeju kvalitātes nodrošināšanā kopīgajām programmām (*European Approach for Quality Assurance of Joint Programmes*). Pašlaik tiek apzināts, vai Latvijas normatīvajos aktos pastāv kādi iespējami šķēršļi, kas kavē sasniegt plānotos projektu rezultātus, lai konstatētos trūkumus un šķēršļus novērstu, veicot grozījumus normatīvajos aktos.

Pēdējos sešus gadus Latvija ir sistemātiski strādājusi pie tā, lai izveidotu neatkarīgu augstākās izglītības akreditācijas aģentūru, kas ir reģistrēta Eiropas augstākās izglītības kvalitātes nodrošināšanas reģistrā[[1]](#footnote-1) un augstākās izglītības novērtēšanu veic atbilstoši Eiropas Standartiem un vadlīnijām kvalitātes nodrošināšanā Eiropas augstākās izglītības telpā.

**3. Vai jūs plānojat pieņemt nacionālos tiesību aktus, kas ļautu lietot mikroapliecinājumus augstākajā izglītībā?**

**Latvijas pozīcija:** Kopumā Latvija atzinīgi vērtē mikroapliecinājumus un saredz to kā iespēju augstākās izglītības iestādēm. Augstākās izglītības nozarei ir daudz aktīvāk un mērķtiecīgāk jāiesaistās augsta līmeņa mūžizglītības piedāvājumā, jo īpaši ņemot vērā straujās izmaiņas tautsaimniecības un darba tirgus nozarēs un pieprasījumu pēc jaunām prasmēm un zināšanām. Uzskatām, ka jau tagad augstākajai izglītībai ir jābūt ciešākā sasaistē un sadarbībā ar industriju, un šādas pieejas ieviešana to var būtiski sekmēt. Nenoliedzami, augstākajā izglītībai jādarbojas proaktīvi, nozarei kļūstot atvērtākai un daudz elastīgākai.

Vienlaikus, vēršam uzmanību, ka mikroapliecinājumi ir jauna pieeja, tāpēc pašlaik būtu pāragri izteikt apgalvojumus par konkrētiem grozījumiem nacionālajos tiesību aktos. Ir nepieciešama gan plašāks dialogs ar augstākās izglītības nozari, gan darba devējiem, tomēr ir pozitīvi vērtējama mikroapliecinājumu ieviešana augstākajā izglītībā.

Izglītības un zinātnes ministrija ir apzinājusi vairākus atvērtus jautājumus, uz kuriem kopā gan Eiropas, gan nacionālā līmenī jārod atbildes. Jautājumi saistīti gan ar kvalitātes nodrošināšanu un mikroapliecinājumu atzīšanu, gan nepieciešamo finansējumu šādiem kursiem.

**Jaunatnes joma**

**1.** **Padomes un Padomē sanākušo dalībvalstu valdību pārstāvju secinājumu projekts par daudzlīmeņu pārvaldības stiprināšanu saistībā ar jauniešu līdzdalības lēmumu pieņemšanas procesos veicināšanu** *(apstiprināšana)*

Secinājumos Padome uzsver, ka ir svarīgi, lai visiem jauniešiem būtu nodrošinātas vienādas iespējas iesaistīties visu līmeņu lēmumu pieņemšanas procesos, jo tas rada nepārprotamu piederības, pilsonības un solidaritātes izjūtu un padara politikas procesus caurspīdīgākus un jauniešiem saprotamākus.

Dalībvalstis tiek aicinātasveicināt un atbalstīt ilgtspējīgu daudzlīmeņu pārvaldības struktūru izveidi vai uzlabošanu, lai veicinātu jauniešu līdzdalību lēmumu pieņemšanas procesos, kā arī tiem svarīgu jautājumu darba kārtības noteikšanā; kā arī sekmēt un atbalstīt, īpaši nelabvēlīgās apkaimēs, lauku un nomaļās teritorijās, pieejamus fiziskus, digitālus un hibrīdus risinājumus, kas atvieglotu visu jauniešu efektīvu iesaisti un līdzdalību visu līmeņu lēmumu pieņemšanas procesos, un lai nodrošinātu atvērtas un drošas telpas un vidi, kā arī personīgās, sociālās, kultūras un profesionālās izaugsmes iespējas.

**Latvijas pozīcija:** Latvija atbalsta secinājumu pieņemšanu, un uzsver nepieciešamību veicināt jēgpilnas jauniešu līdzdalības attīstību publiskajā sektorā. Būtiski, lai visiem jauniešiem būtu nodrošinātas vienādas iesaistes iespējas visu līmeņu lēmumu pieņemšanas procesos, tai skaitā jauniešiem ar ierobežotām iespējām iesaistei lēmumu pieņemšanā.

**2. Portugāles prezidentūra ES jaunatnes ministru diskusijai ir sagatavojusi diskusiju dokumentu “Tiesībās balstīta pieeja jaunatnes politikai: dzinulis apņēmībai nākotnē**”.

Diskusiju dokumentā tiek uzsvērta nepieciešamība ES jaunatnes politiku balstīt uz pierādījumiem, pamattiesībām un jauniešu vajadzībām. Cilvēktiesības kopā ar demokrātiju un tiesiskumu, kā to apstiprina ES Pamattiesību harta, ir ES vērtību pamatā.

Padomes secinājumi par cilvēktiesībās balstītu atveseļošanu pēc Covid-19[[2]](#footnote-2) norāda uz pandēmijas negatīvo ietekmi uz cilvēktiesībām, tostarp pilsonisko telpu, jo tā padziļina jau pastāvošo nevienlīdzību un palielina spiedienu uz mazāk aizsargātām personām. Vienlaikus tiek atkārtoti uzsvērts, ka sociālekonomiska reakcija, kuras pamatā ir cilvēktiesības, ļaus panākt labāku un ilgtspējīgāku atveseļošanu.

Jaunieši pārejas periodā no bērnības uz pieaugušo dzīvi saskaras ar vairāku izaicinājumu kopumu, jo īpaši tādos jautājumos, kā izglītība, nodarbinātība, mājokļi, fiziskā un garīgā veselība un sociālā iekļaušana.

**Portugāles prezidentūra jaunatnes lietu ministriem ir izvirzījusi šādus diskusiju jautājumus:**

**1. Kādas, jūsuprāt, ir galvenās darbības, kas jāveic valsts, reģionālā un vietējā līmenī, lai izstrādātu tiesībās balstītu starpnozaru jaunatnes politiku nolūkā risināt iepriekš aprakstītos problemātiskos jautājumus, kurus ir saasinājusi Covid-19 pandēmija?**

**Latvijas pozīcija:** Latvija uzskata, ka, lai izstrādātu tiesībās balstītu starpnozaru jaunatnes politiku, primāri ir nepieciešams veicināt jauniešu zināšanas par to tiesībām. Šādu zināšanu apguvi ir svarīgi iekļaut formālajā izglītībā jau agrīnā vecumā. Tāpat ir būtiski veicināt un nodrošināt jauniešu jēgpilnu iesaisti uz tiem vērstās politikas izstrādes procesā, nodrošinot jauniešu tiesības uz līdzdalību un vienlīdzīgas iespējas iesaistīties publiskās pārvaldes institūciju darbā. Latvija ir pārliecināta, ka šādai līdzdalībai ir svarīgi nodrošināt jauniešu individuālu un organizētu pārstāvniecību dažādos plānošanas līmeņos.

Lai nodrošinātu visu līmeņu politikas rezultātu pārskatāmību to izstrādē un apsekošanā ir nepieciešams iesaistīt jauniešus pētniekus, it sevišķi tos, kuri specializējas tādos jautājumos, kā dzimumu vienlīdzība un visa veida diskriminācija.

Savukārt, lai nodrošinātu jauniešu tiesības uz pārvietošanās brīvību, tad brīdī, kad epidemioloģiskā situācija pieļaus, nepieciešams mazināt tos ierobežojumus, kas šobrīd liedz veikt darbu ar jaunatni, un sniegt jauniešiem nepieciešamo atbalstu klātienē.

Latvija uzsver, ka svarīgi būtu nodrošināt atbilstošas jaunatnes darbinieku mācības, lai uzlabotu viņu zināšanas un pilnveidotu to profesionālās spējas par tiem šī brīža galvenajiem izaicinājumiem, ar kuriem saskaras jaunieši. Lai nodrošinātu minēto tiesību ievērošanu, šādas politikas izstrādei ir noteikti jābūt augšupvērstai un tai ir jāizmanto daudzlīmeņu pārvaldības pieeja.

**2. Kādi turpmāki pasākumi būtu jāparedz ES līmenī, lai turpinātu izstrādāt tiesībās balstītu ar jaunatnes jomu saistītu starpnozaru politiku?**

**Latvijas pozīcija:** Latvija piekrīt, ka jāturpina izstrādāt tiesībās balstītu starpnozaru politiku ES līmenī. Aicinām stiprināt darba ar jaunatnes praktiķu kopienu, tai skaitā jaunatnes pētnieku tīklu un nodrošināt Eiropas līmeņa jauniešu pārstāvniecības institūciju atzīšanu un atbalstu. Nepieciešams veicināt šādu struktūru jēgpilnu un konstruktīvu līdzdalību visu politikas jomu, kas skar jauniešu ikdienu, plānošanā.

**Sporta joma**

**1.** **Padomes un Padomē sanākušo dalībvalstu valdību pārstāvju secinājumu projekts par inovāciju sportā** *(apstiprināšana)*

Padomes secinājumos tiek norādīts, ka sports ir svarīgs inovāciju un ekonomikas izaugsmes virzītājspēks un ka sporta nozari raksturo pastāvīgi un strauji inovāciju viļņi. Inovācijas ir padarījuši sporta tehnoloģijas par līderi noteiktās lietišķās zinātnes jomās. Jauninājumi digitalizācijas jomā varētu atbalstīt sporta veicināšanu, pamatojoties uz starpnozaru sadarbību. Fiziskajām aktivitātēm ir sasaiste ar citām politikas jomām, tostarp inovācijām, pētniecību, digitalizāciju, ekonomiku, veselību un nodarbinātība, un starpnozaru sadarbībai var būt svarīga loma inovāciju un sporta ekonomiskās dimensijas stimulēšanā.

**Latvijas pozīcija:** Latvija atbalsta secinājumu pieņemšanu un uzsver, ka ir jāatbalsta sporta organizāciju pāreja uz digitālo rīku inovatīvu risinājumu izmantošanu un jāstimulē eksperimentu kultūru vietējā un valstiskā līmenī. Latvija uzsver, ka saistībā ar globālo pandēmiju ir uzlabojusies inovāciju un digitālo rīku izmantošana. Aizvien vairāk cilvēki tiek aicināti iesaistīties tādās fiziskajās aktivitātēs un sporta nodarbībās, kurās tie izmantotu digitālos rīkus un pieejamos inovatīvos risinājumus.

**2. Portugāles prezidentūra sporta ministru diskusijai ir sagatavojusi diskusiju dokumentu “Sporta diplomātija: Eiropas interešu un vērtību veicināšana pasaulē”.**

Diskusiju dokumentā tiek minēts, ka valstis jau gadiem izmanto sportu arī ārpolitikas vēstījumiem, jo īpaši, lai tuvinātu attiecības starp valstīm vai paustu neapmierinātību par kādas valsts rīcību. ASV un Ķīna jau ir izstrādājušas sporta diplomātijas stratēģijas, tādējādi apsteidzot pārējās valstis.

Sporta diplomātijā ir iesaistīti ne tikai tradicionālie diplomāti un politiķi, bet plašāks loks – amatieri un profesionālie sportisti, sporta klubi, pārvaldes struktūras un pilsoniskās sabiedrības dalībnieki.

Līguma par Eiropas Savienības darbību 165. pants nosaka ES ierobežotu kompetenci sporta jomā, vienlaikus tas arī nosaka, ka *“Savienība sekmē sadarbību ar trešām valstīm un kompetentām starptautiskām organizācijām sporta jomā”*. Izvēršot minēto, Eiropas Komisija 2015. gadā izveidoja Augsta līmeņa grupu sporta diplomātijas jautājumos.

Kopš tā laika ES ir pieņēmusi Padomes secinājumus par sporta diplomātiju (2016. gads) un piešķīrusi prioritāti sporta diplomātijai secīgos ES sporta darba plānos. Tie ir kalpojuši par pamatu tam, lai ES spertu pirmos praktiskos soļus sporta diplomātijā; par tiem liecina sporta iekļaušana ES un Ķīnas augstākā līmeņa tiešu personisko kontaktu dialogā (2017. gads) un ES un Japānas politikas dialoga par izglītību, jaunatni un sportu uzsākšana (2018. gads).

Pēdējos gados Eiropas Komisija ir veicinājusi ciešas attiecības ar starptautiskām sporta organizācijām un efektīvi izmantojusi tādus instrumentus kā strukturēts dialogs. Attiecībā uz trešo valstu sadarbību Eiropas Ārējās darbības dienests un ES delegācijas un biroji visā pasaulē veicina sporta diplomātijas iniciatīvas, vienlaikus ir iespējas vēl stratēģiskākai iesaistei sporta diplomātijā, piemēram, iespējams, izveidojot sporta diplomātijas platformu un palielinot ES delegāciju lomu. ES var arī ietekmēt starptautiskās organizācijas, kas darbojas sporta jomā, tostarp starptautiskās sporta federācijas, Eiropas Padomi un ANO, un veicināt sadarbību ar tām. Sports var palīdzēt veicināt kopīgas intereses cilvēktiesību jomā un sasniegt ANO ilgtspējīgas attīstības mērķus.

**Ņemot vērā augstākminēto, Portugāles prezidentūras sporta ministru diskusijai ir sagatavojusi šādus jautājumus:**

**1. Vai ES kultūras un izglītības diplomātija varētu kalpot par paraugu ES sporta diplomātijas stratēģijas izstrādei? Kādi, Jūsuprāt, varētu būt iespējamie ieguvumi no ES sporta diplomātijas stratēģijas?**

**Latvijas pozīcija:** Latvija uzsver, ka sporta diplomātija ir neatņemama publiskās diplomātijas daļa, kas ir ilgtermiņa saziņas process ar pašmāju un ārvalstu sabiedrību, lai vairotu valsts pievilcīgumu un uzticamību. Sporta diplomātija ES līmenī ietver visus sporta jomas rīkus, ko izmanto ES un tās dalībvalstis sadarbībai ar valstīm ārpus ES, kā arī sadarbībai ar starptautiskām organizācijām.

Sadarbībai būtu jākoncentrējas uz politikas iniciatīvu atbalstu, projektiem un programmām. Sadarbības ietvaros būtu jāuzsver sporta loma ES ārējās attiecībās, tai skaitā Eiropas vērtību popularizēšanā.

Latvija uzskata, ka dalībvalstīm un arī ES savās stratēģijās un darba plānos būtu jāapzinās sporta ieguldījums, ko tas var sniegt ES ārpolitikas mērķu sasniegšanā, tā īpašā nozīme, slēdzot līgumus ar trešajām valstīm.

**2. Kādiem vajadzētu būt turpmākajiem soļiem dalībvalstīm un ES, lai veicinātu ES sporta diplomātijas stratēģiju?**

**Latvijas pozīcija:** Latvijas pieredze diplomātijā sporta sektorā nav liela, bet Latvija ir sadarbojusies ar Baltkrievijas Hokeja federāciju, valsts institūcijām, t.sk izveidota valsts premjerministru vadīta komiteja. Īstenota sadarbība ar tūrisma, robežsardzes, satiksmes struktūrām, Pasaules čempionāta hokejā 2021. gadā ietvaros jautājumā par tā norisi Latvijā un Baltkrievijā, kura plānošanā tika iesaistītas dažādas valstu organizācijas un federācijas pārstāvji, veicinot starpvalstu sadarbību ar trešajām valstīm. Papildus, Latvijas sporta federācijas, balstoties uz noslēgtajiem starpvaldību vai starpresoru divpusējās sadarbības līgumiem ar vairākām trešajām valstīm (t.sk Ķīna, Japāna), īsteno personāla un sportistu apmaiņas un izglītības programmas, rīkojot treniņnometnes ar vietējām organizācijām, kā arī piesaistot personālu sporta organizācijās.

Latvija uzskata, ka būtu lietderīgi iegūt un izplatīt empīriskus datus par to, kādu iespaidu sports atstāj uz starpkultūru dialogu, attīstību un mieru, vienlaikus identificējot arī iespējamos sporta sadarbības riskus. Tāpat, ES līmenī būtu nepieciešamas turpmākās diskusijas, lai apspriestu sadarbības iespējas sporta diplomātijas jomā, kā arī iespējamu platformas vai tīkla izveidi, kas kalpotu zināšanu uzlabošanā, pieredzes apmaiņā par sporta diplomātiju, kā arī izglītojošu vadlīniju izstrādei valsts iestādēm un citām sporta diplomātijas jautājumos iesaistītām personām.

Paralēli Latvija ierosina dalībvalstīm un ES pievērst uzmanība ārējo attiecību fondiem, kas ļautu finansēt ar sportu saistītas aktivitātes un izvērtēt atbalstu ar sporta diplomātiju saistītiem projektiem, kuros piedalītos trešās valstis.

**Informatīvā ziņojuma projekts saskaņots** ar Ārlietu ministriju un Vides aizsardzības un reģionālās attīstības ministrija.

**Latvijas delegācija:**

Delegācijas vadītāja: **Alise Balode**, vēstniece, Latvijas Republikas Pastāvīgās pārstāves Eiropas Savienībā vietniece

Delegācijas dalībnieki: **Maija Zvirbule**, Izglītības un zinātnes ministrijas nozares padomniece (izglītības, jaunatnes un sporta jautājumi).

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

Dace Deinate, 6704963

Dace.deinate@izm.gov.lv

Dāvids Garšva, 67047958

Davids.garsva@izm.gov.lv

Daiga Ivsiņa, 67047874

Daiga.ivsina@izm.gov.lv

Kristaps Reinfelds, 67047806

kristaps.reinfelds@izm.gov.lv

1. EQAR - *the European Quality Assurance Register for Higher Education* [↑](#footnote-ref-1)
2. https://data.consilium.europa.eu/doc/document/ST-6324-2021-INIT/lv/pdf [↑](#footnote-ref-2)